Il curtin d'onur

Flurin Spescha

Jau sun grond, grisch e ferm, di l'elefant.
Sco jau, di il politicher.
Ma jau sun lontan da mes pievel, manegia l'animal cun egls da tristezza. 
Jau sun manaivel dal pievel, di il politicher cun in rir uman en fatscha.

Ti dovras il pievel per vegnir elegì. 
E ti?
Per surviver.

Ma jau bain era, manegia il politicher, senza pievel fiss jau cotg.
Ma per dir la vardad, agiunscha il politicher, s'avischinond a l'ureglia da 
l'elefant: il pli gugent fiss jau grond, grisch e ferm - senza pievel.

L'elefant ha fatg ureglias.
Suenter curt temp ha il pievel elegì el - ed el ha entschet ad ir tranter la glieud.

Il politicher è restà en il curtin zoologic, ha guardà da quai trist ed ha per 
l'emprima giada en sia carriera resentì l'absenza dal pievel.

Sin la tavla davant il curtin pudeva ins leger:
"Derivanza betg sclerida - gener diffundì in pau dapertut - surviva per regla 
be ina legislatura, senza pievel!"

Il politicher è mort curt temp pli tard en il curtin, in esser grond, grisch e ferm - cun egls da tristezza che sa stendevan vers las egliadas cumpassiunaivlas dals visitaders. Las ureglias pendevan engiu sco in toc palpiri crudà en l'aua. Nagin dals visitaders pudeva però savair che quest esser davos la saiv avess dà la vita - per ina suletta vusch. Ed uschia è el mort senza avair udì pli in sulet flad da ses pievel.

L'elefant ha fatg carriera.